**NÁRODNÁ RADA SLOVENSKEJ REPUBLIKY**

VII. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Návrh)

**Z Á K O N**

z ............ 2016,

**ktorým sa dopĺňa zákon č. 180/2014 Z. z.
o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa dopĺňa zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov**

Národná rada Slovenskej republiky sa uzniesla na tomto zákone:

Čl. I

Zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení zákona č. 356/2015 Z. z. a zákona č. 125/2016 Z. z. sa dopĺňa takto:

Za § 195 sa vkladajú nové § 195a až 195d, ktoré vrátane nadpisu nad paragrafom znejú:

„Konanie volieb

do orgánov samosprávy obcí a volieb do orgánov samosprávnych krajov  v rovnaký deň a v rovnakom čase

§195a

Voľby do orgánov samosprávy obcí a voľby do orgánov samosprávnych krajov sa konajú v jeden deň v rovnakom čase; to sa nevzťahuje na voľby vyhlásené podľa § 149 ods. 3 a voľby vyhlásené podľa § 181 ods. 3.

Po vykonaní volieb podľa odseku 1 prvej vety sa ako prvé zisťujú výsledky volieb do orgánov samosprávy obcí; výsledky volieb do orgánov samosprávnych krajov sa zisťujú v nasledujúci deň po oznámení výsledkov volieb do orgánov samosprávy obcí štátnou komisiou.

V rozhodnutí o vyhlásení volieb predseda Národnej rady Slovenskej republiky okrem skutočností podľa § 20 ods. 2 uvedie aj deň a čas kedy sa začnú zisťovať výsledky volieb do orgánov samosprávnych krajov.

Na vykonanie volieb do orgánov samosprávy obcí a volieb do orgánov samosprávnych krajov sa vzťahujú šiesta a siedma časť, ak v odseku 5 a v § 195b, 195c a 195d nie je ustanovené inak.

Pre voľby do orgánov samosprávy obcí a do orgánov samosprávnych krajov podľa odseku 1 prvej vety

volebné okrsky a volebné miestnosti utvorené pre voľby do orgánov samosprávy obcí platia aj pre voľby do orgánov samosprávnych krajov,

obec odovzdá okrskovej volebnej komisii zoznam voličov vyhotovený podľa § 11 osobitne pre voľby do orgánov samosprávy obcí a osobitne pre voľby do orgánov samosprávnych krajov,

 informáciu o podmienkach práva voliť a práva byť volený obec zverejní osobitne pre voľby do orgánov samosprávy obcí a osobitne pre voľby do orgánov samosprávnych krajov; rovnakým spôsobom obec postupuje aj pri doručovaní oznámenia podľa § 21 ods. 3,

volebná schránka, prenosná volebná schránka, hlasovacie lístky, obálky a tlačivá zápisnice okrskovej volebnej komisie o priebehu a výsledku hlasovania vo volebnom okrsku pre voľby do orgánov samosprávy obcí musia byť farebne odlíšené od volebnej schránky, prenosnej volenej schránky, hlasovacích lístkov, obálok a tlačív zápisnice okrskovej volebnej komisie o priebehu a výsledku hlasovania vo volebnom okrsku pre voľby do orgánov samosprávnych krajov,

obec a v deň konania volieb okrsková volebná komisia na základe žiadostí voličov o hlasovanie mimo volebnej miestnosti vyhotoví osobitne zoznam tých voličov, ktorí požiadali o hlasovanie mimo volebnej miestnosti pre voľby do orgánov samosprávy obcí a osobitne zoznam tých voličov, ktorí požiadali o hlasovanie mimo volebnej miestnosti pre voľby do orgánov samosprávnych krajov.

§ 195b

Pre voľby do orgánov samosprávy obcí a voľby do orgánov samosprávnych krajov podľa § 195a odsek 1 prvej vety, okrsková volebná komisia utvorená pre voľby do obecného zastupiteľstva plní aj úlohy okrskovej volebnej komisie pre voľby do orgánov samosprávnych krajov;

Ak politická strana alebo koalícia, ktorá podáva kandidátnu listinu pre voľby do zastupiteľstva samosprávneho kraja vo volebnom obvode, ktorého súčasťou je volebný okrsok, nemá v okrskovej volebnej komisii zastúpenie, môže delegovať do okrskovej volebnej komisie jedného člena a jedného náhradníka.

Okrsková volebná komisia utvorená podľa odseku 1 plní úlohy okrskovej volebnej komisie pre voľby do orgánov samosprávy obcí podľa § 181 ods. 3.

Okrsková volebná komisia utvorená podľa odsekov 1 a 2 plní úlohy okrskovej volebnej komisie pre voľby do orgánov samosprávnych krajov podľa § 149 ods. 3.

§ 195c

Po skončení hlasovania začnú volebné komisie zisťovať výsledky volieb do orgánov samosprávy obcí.

Okrsková volebná komisia zapečatí pred začatím zisťovania výsledkov volieb do orgánov samosprávy obcí volebnú schránku a prenosnú volebnú schránku, do ktorej vkladali voliči hlasovacie lístky pre voľby do orgánov samosprávnych krajov; spolu so zapečateným zoznamom voličov a zapečatenými nepoužitými hlasovacími lístkami a obálkami určenými pre voľby do orgánov samosprávnych krajov ich odloží vo volebnej miestnosti tak, aby sa zabránilo  manipulácii s nimi.

Okrsková volebná komisia po skončení činnosti podľa § 185 ods. 2 zapečatí volebnú miestnosť.

Ochranu zapečatených volebných miestností až do zisťovania výsledkov volieb do orgánov samosprávnych krajov zabezpečí Policajný zbor.

195d

Okrsková volebná komisia začne zisťovať výsledky volieb do orgánov samosprávnych krajov v čase uvedenom v rozhodnutí o vyhlásení volieb potom, čo členovia okrskovej volebnej komisie overili neporušenosť pečatí na volebnej miestnosti a na volebných schránkach.

Výsledky overenia neporušenosti pečatí uvedie okrsková volebná komisia v zápisnici o priebehu a výsledku hlasovania vo volebnom okrsku.

Ak okrsková volebná komisia zistí, že pečate na volebnej miestnosti alebo na volebných schránkach boli porušené, oznámi túto skutočnosť bezodkladne Policajnému zboru; okrsková volebná komisia o tom uvedie záznam v zápisnici o priebehu a výsledku hlasovania vo volebnom okrsku.

Ak okrsková volebná komisia zistí, že pečate na volebných schránkach boli porušené, výsledky volieb v tomto okrsku nezisťuje; okrsková volebná komisia doručí obvodnej volebnej komisii len zápisnicu o priebehu a výsledku hlasovania vo volebnom okrsku podľa odseku 3.

Čl. II

Zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov v znení zákona č. 125/2016 Z. z. sa dopĺňa takto:

V § 6 ods. 1 sa za písmeno c) dopĺňa nové písmeno d), ktoré znie:

„d) na funkciu predsedu samosprávneho kraja a zároveň funkciu starostu obce alebo primátora mesta spolu najviac 250 000 eur.“

Čl. III

Tento zákon nadobúda účinnosť dňom vyhlásenia.

**Dôvodová správa**

**Všeobecná časť**

Novela Ústavy Slovenskej republiky zakotvila v osobitnom článku predĺženie volebného obdobia orgánov vyšších územných celkov, čím vytvorila podmienky pre prijatie zmien zákona o podmienkach výkonu volebného práva na to, aby sa voľby do orgánov územnej samosprávy v roku 2022 mohli konať v rovnakom termíne.

Navrhovaná zmena zákona o podmienkach výkonu volebného práva a s tým súvisiace zmeny v zákone o volebnej kampani vytvárajú zákonné podmienky na to, aby sa voľby do orgánov samosprávnych krajov a voľby do orgánov samosprávy obcí mohli konať v rovnaký deň a v rovnakom čase. V rovnakom čase sa vykonajú vždy voľby vyhlásené na pravidelné štvorročné volebné obdobie.

Pre voliča navrhovaná zmena znamená voliť tieto orgány v jeden deň, na rovnakom mieste, čo mu v konečnom dôsledku nielen usporí čas, ale najmä zvýši záujem vo vzťahu ku kandidátom a prirodzenému výberu tých z nich, ktorí sú spôsobilí plniť jeho predstavy v jednotlivých orgánoch.

Pre kandidátov a politické strany zmena prinesie lepšie podmienky pri vytváraní volebných programov, pri vyberaní kandidátov a je predpoklad že aj zvýši záujem voliča o voľby do orgánov územnej samosprávy, čím sa posilní mandát zvolených funkcionárov.

Voľby do orgánov územnej samosprávy sa nebudú vykonávať v rovnakom čase vtedy, ak je potrebné vyhlásiť voľby z  dôvodu uprázdnenia mandátu predsedu samosprávneho kraja, poslanca samosprávneho kraja, starostu obce, primátora mesta alebo poslanca mestského alebo miestneho zastupiteľstva počas volebného obdobia.

Realizácia navrhovaného zákona nepredpokladá výrazné úspory verejných prostriedkov a nemá vplyv na životné prostredie ani na zamestnanosť. Pokiaľ ide o finančnú stránku na spoločné voľby budú vynakladané takmer rovnaké prostriedky ako tomu bolo doteraz, mierne úspory na materiálnom a technickom zabezpečení volieb, odmenách členov okrskových komisií však nemožno v súčasnosti presne vyčísliť. Zvýšené prostriedky si však vyžiada súčinnosť Policajného zboru pri zabezpečovaní ochrany volebných miestností.

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

**Osobitná časť**

K čl. I

Ustanovuje sa pravidlo, že voľby do orgánov samosprávnych krajov a do orgánov samosprávy obcí sa vykonajú v rovnaký deň a v rovnakom čase. Toto pravidlo sa nevzťahuje na voľby vyhlásené z dôvodu uprázdnenia mandátu počas volebného obdobia.

Na vykonanie spoločných volieb nemožno komplexne uplatňovať ustanovenia šiestej a siedmej časti zákona, ktoré určujú postupy pri vykonaní volieb do orgánov samosprávnych krajov a do orgánov samosprávy obcí. Preto sa upravujú odlišnosti na utváranie okrskových volebných komisií, informovanie voličov a najmä činnosť okrskovej volebnej komisie, ktorá bude spoločná pre obidva druhy volieb.

Zároveň sa ustanovuje spôsob zisťovania výsledkov volieb. Keďže voľby sa vykonajú v jeden deň a v jednej volebnej miestnosti, navrhuje sa postup volebných komisií pri zisťovaní výsledkov tak, aby bola zabezpečená všeobecná dôvera voličov vo výsledky volieb. Vzhľadom na čas vykonania volieb, ktoré sa končia o 22,00 hod. nemožno pri zisťovaní výsledku volieb postupovať tak, ako keby sa konali voľby samostatne.

Navrhuje sa, aby sa najprv vykonalo sčítanie hlasov pre voľby do orgánov samosprávy obcí z dôvodu, že okrskové volebné komisie podľa zápisníc z predchádzajúcich volieb končia svoju činnosť spravidla až v skorých ranných hodinách. Keďže členovia okrskových komisií svoju činnosť vykonávajú nepretržite od 5,00 hod ráno v sobotu až do ranných hodín v nedeľu nie je fyzicky možné kontinuálne pokračovať v sčítavaní hlasov pre voľby do orgánov samosprávnych krajov. Sumarizačné útvary vyhotovujú zápisnice o výsledku volieb do obcí v doobedňajších hodinách v nedeľu.

Z vyššie uvedených dôvodov sa navrhuje, aby sa volebné komisie zišli opätovne za účelom zisťovania výsledkov volieb do VÚC až nasledujúci deň, t. j. v pondelok.

 Navrhovaný postup vytvára pre členov okrskových a ďalších volebných komisií nevyhnutný čas na odpočinok. Zároveň je potrebné zaistiť bezpečnosť odložených hlasovacích lístkov, ktorú budú zabezpečovať orgány Policajného zboru.

Pokiaľ ide o poznatky z krajín Európskej únie, možno konštatovať, že pre právny poriadok Slovenskej republiky nemožno prevziať do praxe žiadny z existujúcich modelov. Tieto modely sú založené buď na tom, že niektoré výsledky sa zisťujú až po uplynutí viacerých dní, voľby sa konajú spravidla v pracovný deň a nezisťujú sa v okrskoch ale v tzv. sčítacích centrách. Pri inom modeli sa síce výsledky zisťujú v jeden deň, ale samotné voľby sa konajú počas dvoch dní a končia v sobotu o 14,00 hod. (Česká republika) V prípade Českej republiky ide o spojenie volieb do obcí a do jednej tretiny senátu.

Okrskovej volebnej komisii sa ukladajú povinnosti súvisiace s osobitným postupom pred zisťovaním výsledkov volieb, pri zisťovaní výsledkov volieb, ako aj postup v  nasledujúci pracovný deň pri kontrole neporušenosti pečatí na volebných miestnostiach a na volebných schránkach. Tak ako doteraz aj pri týchto voľbách budú podrobné pokyny pre volebné komisie upravené metodikou ministerstva vnútra a orgánov štátnej štatistiky.

K čl. II

V súvislosti s navrhovanou zmenou zákona o konaní volieb do orgánov územnej samosprávy v jeden deň a v rovnakom čase sa navrhuje upraviť v zákone o volebnej kampani limit pre nezávislého kandidáta vo voľbách do orgánov územnej samosprávy pre prípad, že by kandidoval na funkciu predsedu samosprávneho kraja a zároveň na funkciu starostu obce alebo primátora mesta. V tomto prípade sa navrhuje, aby tento nezávislý kandidát mohol použiť na volebnú kampaň spolu najviac 250 tis. eur.

K čl. III

Navrhuje sa, aby zmena volebných pravidiel nadobudla účinnosť dňom vyhlásenia. Takto určená účinnosť totiž nezasiahne do procesu prípravy volieb do vyšších územných celkov v roku 2017.

**DOLOŽKA  ZLUČITEĽNOSTI**

**právneho predpisu s právom Európskej únie**

**1. Predkladateľ právneho predpisu:** poslanci Národnej rady Slovenskej republiky

**2. Názov návrhu právneho predpisu:** Návrh zákona, ktorým sa dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa mení zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov

**3. Problematika návrhu právneho predpisu:**

a) nie je upravená v práve Európskej únie

b) nie je obsiahnutá v judikatúre Súdneho dvora Európskej únie.

**4. Záväzky Slovenskej republiky vo vzťahu k Európskej únii:**

 Bezpredmetné

**5. Stupeň zlučiteľnosti návrhu právneho predpisu s právom Európskej únie:**

Stupeň zlučiteľnosti - úplný

**Doložka vybraných vplyvov**

|  |
| --- |
| **1.  Základné údaje** |
| **Názov materiálu**  |
| Návrh zákona, ktorým sa dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa mení zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov. |
| **Predkladateľ (a spolupredkladateľ)** |
| Vladimír Faič, Martin Glváč, Tibor Glenda, Gábor Gál, Andrej Hrnčiar, Dušan Jarjabek, Martin Nemky |
| **Charakter predkladaného materiálu** |  \*  Materiál nelegislatívnej povahy |
|  S  Materiál legislatívnej povahy  |
|  \*  Transpozícia práva EÚ  |
|  |
| **Termín začiatku a ukončenia PPK** | Materiál nebol predmetom PPK |
| **Predpokladaný termín predloženia na MPK\*** | Materiál nebol predmetom MPK |
| **Predpokladaný termín predloženia na Rokovanie vlády  SR\*** | Materiál nebol predkladaný na rokovanie vlády Slovenskej republiky |
| **2.  Definícia problému** |
|  Nízka účasť voličov vo voľbách do orgánov samosprávnych krajov |
| **3.  Ciele a výsledný stav** |
| Zabezpečiť, aby sa voľby do orgánov samosprávy obcí a voľby do orgánov samosprávnych krajov v jeden deň konali v jeden deň a v rovnakom čase |
| **4.  Dotknuté subjekty** |
| Kandidujúce subjekty, voliči, volebné orgány  |
| **5.  Alternatívne riešenia - nepredkladajú sa** |
|  |
| **6.  Vykonávacie predpisy** |
| Predpokladá sa prijatie/zmena vykonávacích predpisov?                          \*   Áno            S  Nie |
| **7.  Transpozícia práva EÚ**  |
|  |
| **8.  Preskúmanie účelnosti\*\*** |

|  |
| --- |
| **9.   Vplyvy navrhovaného materiálu** |
| **Vplyvy na rozpočet verejnej správy**    z toho rozpočtovo zabezpečené vplyvy |   S    Pozitívne |   \*    Žiadne | \* Negatívne |
|   \*     Áno |   \*     Nie |   \*   Čiastočne |
| **Vplyvy na podnikateľské prostredie**    z toho vplyvy na MSP |   \*   Pozitívne |   S   Žiadne |   \*   Negatívne |
|   \* Pozitívne |   S   Žiadne |   \*   Negatívne |
| **Sociálne vplyvy** |   \*   Pozitívne |   S Žiadne |   \*   Negatívne |
| **Vplyvy na životné prostredie** |   \*   Pozitívne |   S Žiadne |   \*   Negatívne |
| **Vplyvy na informatizáciu** |   \*     Pozitívne |   S     Žiadne |   \*   Negatívne |
| **Vplyvy na služby pre občana z toho**    vplyvy služieb verejnej správy na občana    vplyvy na procesy služieb vo verejnej    správe |   \*     Pozitívne |   S   Žiadne |   \*   Negatívne |
|   \*     Pozitívne |   S     Žiadne |   \*   Negatívne |

|  |
| --- |
| **10.  Poznámky** |
|  |
| **11.  Kontakt na spracovateľa** |
| **Martin.glvac** @nrsr.sk |
| **12.  Zdroje** |
|  |
| **13.  Stanovisko Komisie pre posudzovanie vybraných vplyvov z PPK** |
| Materiál nebol predmetom PPK |